CELEX: 32020D2060
Language: lt
Date: 1607299200000
Title: Tarybos sprendimas (ES) 2020/2060 2020 m. gruodžio 7 d. dėl pozicijos, kurios Europos Sąjungos vardu turi būti laikomasi Prekybos komitete, įsteigtame Europos bendrijos ir Ramiojo vandenyno valstybių laikinuoju partnerystės susitarimu, dėl to Susitarimo pakeitimo, kad būtų atsižvelgta į Samoa Nepriklausomosios Valstybės ir Saliamono Salų prisijungimą

2020 12 15   
               
               
                  LT
               
               
                  Europos Sąjungos oficialusis leidinys
               
               
                  L 424/23
               
            
         TARYBOS SPRENDIMAS (ES) 2020/2060
         2020 m. gruodžio 7 d.
         dėl pozicijos, kurios Europos Sąjungos vardu turi būti laikomasi Prekybos komitete, įsteigtame Europos bendrijos ir Ramiojo vandenyno valstybių laikinuoju partnerystės susitarimu, dėl to Susitarimo pakeitimo, kad būtų atsižvelgta į Samoa Nepriklausomosios Valstybės ir Saliamono Salų prisijungimą
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     2009 m. liepos 30 d. Londone buvo pasirašytas Europos bendrijos ir Ramiojo vandenyno valstybių laikinasis partnerystės susitarimas (1) (toliau – Susitarimas), kuriuo nustatytas ekonominės partnerystės susitarimo pagrindas. Papua Naujosios Gvinėjos Nepriklausomoji Valstybė ir Fidžio Respublika Susitarimą laikinai taiko atitinkamai nuo 2009 m. gruodžio 20 d. ir 2014 m. liepos 28 d.;
                  
               
                     (2)
                  
                  
                     Susitarimo 80 straipsnyje numatytas kitų Ramiojo vandenyno salų valstybių prisijungimas. Sprendimais (ES) 2018/1908 (2) ir (ES) 2020/409 (3) Taryba patvirtino atitinkamai Samoa Nepriklausomosios Valstybės (toliau – Samoa) ir Saliamono Salų prisijungimą prie Susitarimo. Samoa prie Susitarimo prisijungė 2018 m. gruodžio 21 d. ir jį laikinai taiko nuo 2018 m. gruodžio 31 d. Saliamono Salos prie Susitarimo prisijungė 2020 m. gegužės 7 d. ir jį laikinai taiko nuo 2020 m. gegužės 17 d.;
                  
               
                     (3)
                  
                  
                     prisijungus Samoa ir Saliamono Saloms, būtina iš dalies pakeisti Susitarimo II priedą, kad tų valstybių patekimo į rinką pasiūlymai būtų įtraukti į tą priedą;
                  
               
                     (4)
                  
                  
                     Susitarimo 68 straipsniu įsteigtas Prekybos komitetas turi spręsti visus su Susitarimo įgyvendinimu susijusius klausimus;
                  
               
                     (5)
                  
                  
                     Sprendimu (ES) 2019/1707 (4) Taryba nustatė poziciją, kurios Sąjungos vardu turi būti laikomasi Prekybos komitete dėl minėtų pakeitimų. 2019 m. spalio 3 ir 4 d. įvykusiame savo septintajame posėdyje Prekybos komitetas priėmė Susitarimo šalims skirtą rekomendaciją, kurioje, be kita ko, rekomenduojama iš dalies pakeisti Susitarimą, kad būtų atsižvelgta į Samoa prisijungimą ir galimą kitų Ramiojo vandenyno salų valstybių prisijungimą;
                  
               
                     (6)
                  
                  
                     Susitarimo 13 straipsnyje nustatyta, kad Prekybos komitetas susitarimu gali iš dalies keisti Susitarimo II priedą bet kokiu, jo nuomone, tinkamu būdu. Todėl savo aštuntajame posėdyje Prekybos komitetas galės atlikti Susitarimo techninius pakeitimus, kad būtų atsižvelgta į Samoa ir Saliamono Salų prisijungimą;
                  
               
                     (7)
                  
                  
                     Sąjunga turėtų nustatyti poziciją, kurios turi būti laikomasi aštuntajame Prekybos komiteto posėdyje dėl siūlomo dalinio pakeitimo;
                  
               
                     (8)
                  
                  
                     todėl Sąjungos pozicija aštuntajame Prekybos komiteto posėdyje turėtų būti grindžiama Prekybos komiteto sprendimo projektu,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu turi būti laikomasi aštuntajame Prekybos komiteto posėdyje dėl Europos bendrijos ir Ramiojo vandenyno valstybių laikinojo partnerystės susitarimo pakeitimo, kad būtų atsižvelgta į Samoa Nepriklausomosios Valstybės ir Saliamono Salų prisijungimą, grindžiama Prekybos komiteto sprendimo projektu. (5)
            
         
         
            2 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2020 m. gruodžio 7 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  OL L 272, 2009 10 16, p. 2.
         
            (2)  2018 m. gruodžio 6 d. Tarybos sprendimas (ES) 2018/1908 dėl Samoa prisijungimo prie Europos bendrijos ir Ramiojo vandenyno valstybių laikinojo partnerystės susitarimo (OL L 333, 2018 12 28, p. 1).
         
            (3)  2020 m. vasario 17 d. Tarybos sprendimas (ES) 2020/409 dėl Saliamono Salų prisijungimo prie Europos bendrijos ir Ramiojo vandenyno valstybių laikinojo partnerystės susitarimo (OL L 85, 2020 3 20, p. 1).
         
            (4)  2019 m. birželio 17 d. Tarybos sprendimas (ES) 2019/1707 dėl pozicijos, kurios turi būti laikomasi Europos Sąjungos vardu Prekybos komitete, įsteigtame Europos bendrijos ir Ramiojo vandenyno valstybių laikinuoju partnerystės susitarimu, dėl rekomendacijos dėl tam tikrų Susitarimo pakeitimų, kad būtų atsižvelgta į Samoa prisijungimą ir galimą kitų Ramiojo vandenyno salų valstybių prisijungimą prie Susitarimo (OL L 260, 2019 10 11, p. 45).
         
            (5)  Žr. dokumentą ST 11630/20 (http://register.consilium.europa.eu).